11 geskors ná vuiste swaai in klaskamer‘n Skermgreep uit die video. Elf leerders aan die Hoërskool George is geskors nadat hulle in ’n wilde bakleiery by die skool betrokke geraak het. Daar word vermoed dat dié bakleiery bendeverwant is. “Gebeure in die gemeenskap het ongelukkig na die skoolomgewing oorgespoel wat daartoe gelei het dat ’n bakleiery by die skool uitgebreek het,” het Bronagh Hammond, woordvoerder van die Wes-Kaapse departement van onderwys, Vrydagoggend aan Maroela Media gesê. Daar kan in ’n video van die bakleiery gesien word hoe leerders – seuns én meisies – oor skoolbanke struikel terwyl hulle mekaar in ’n klaskamer takel. Dit is uit die beeldmateriaal duidelik dat absolute chaos tydens die voorval geheers het met talle jillende leerders wat buite die klaskamer saamdrom en druk om self ook in die klaskamer te kom. Die leerders in die klaskamer skop en slaan mekaar herhaaldelik terwyl sommige van agter in die klaskamer staan en toekyk. ’n Verlore skoolskoen en selfoon kan aan die einde van die video op die vloer gesien word voordat ’n meisie oor ’n stoel op haar rug val. Die video kom dan tot ’n einde. Volgens Hammond het gemoedere sedertdien by die skool bedaar en daar is nog geen verdere voorvalle aangemeld nie. Die betrokke leerders bly geskors hangende ’n dissiplinêre verhoor. Die Wes-Kaapse departement van onderwys se veiligheidsamptenare is intussen in verbinding met die skool om die nodige ondersteuning te bied. ‘n Skermgreep uit die video. “Ons het simpatie met die uitdagings wat sommige skole en die personeel beleef wanneer hulle te doen het met toenemende bendegeweld binne die gemeenskap,” sê Hammond. Die departement se Veilige Skole-direktoraat voer samesprekings met skole oor moontlike programme en veiligheidsbeheermaatreëls om dit aan te pak. “Hoewel ons verstaan dat die Wes-Kaapse departement van onderwys ’n rol het om te speel in die veiligheid van leerders, kan die uitsluitlike verantwoordelikheid vir wetstoepassing en veiligheid nie op die skool, sy skoolhoof of sy onderwysers val nie. “Ongelukkig is die voorkoms van bendes ’n maatskaplike kwessie en bendekultuur buite die skool kan soms die skoolgemeenskap beïnvloed, aangesien leerders by bendes betrokke raak. Ons benodig die bystand van die polisie, gemeenskapspolisiëringsforums, die regstelsel, gemeenskapsorganisasies en die ouers self.” Malcolm Pojie, woordvoerder van die polisie, het vanoggend by navraag aan Maroela Media gesê daar is na sy wete nog geen saak by die polisie aanhangig gemaak rakende die bakleiery nie.